Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 4574

103. cikk A feldolgozott gyümölcs- és zöldségtermékek piacának közös szervezéséről szóló 516/77/EGK rendelet 3a. cikkében megállapított támogatási rendszerből részesülő termékek esetében Görögországban az alábbi rendelkezéseket kell alkalmazni: 1. Az 59. cikkben említett, az összehangolás érdekében történő első lépés megtételéig az 516/77/EGK rendelet 3a. cikkének (3) bekezdésében említett minimálárat a feldolgozásra szánt termények termesztőinek Görögországban a korábbi nemzeti szintű rendszer keretében fizetett és egy külön meghatározandó reprezentatív időszak során regisztrált árak alapján kell megállapítani. 2. Ha az (1) bekezdésben említett minimálár eltér a közös ártól, a görögországi árat a csatlakozást követő minden egyes gazdasági év kezdetén az 59. cikkben megállapított részletes szabályoknak megfelelően kell módosítani. 3. A Görögországban nyújtott közösségi támogatás összegét olyan módon kell meghatározni, hogy az kiegyenlítse a harmadik országok termékeinek az 516/77/EGK rendelet 3a. cikkének (3) bekezdése alapján meghatározott árszintje és a görögországi termékeknek a (2) bekezdésben említett minimálár figyelembevételével megállapított árszintje közötti különbséget, valamint a görögországi feldolgozási költségeket, figyelmen kívül hagyva a legmagasabb költséggel működő vállalkozásokat. Ez a támogatás azonban nem haladhatja meg a jelenlegi Közösségben adott támogatást. 4. A közösségi támogatást teljes egészében Görögországban kell felhasználni, a paradicsomsűrítmények, hámozott paradicsom, paradicsomlé és az őszibarackkonzervek esetében a csatlakozást követő hetedik gazdasági év kezdetétől, míg a „prunes d’Ente” szilvafajta esetében a csatlakozást követő ötödik gazdasági év kezdetétől. 5. Ha azonban az (1) és (2) bekezdés alkalmazásából származó minimálár nagyobb, mint a közös minimálár, az utóbbi árat lehet végérvényesen elfogadni Görögország számára.

Source: https://magyarkozlony.hu/hivatalos-lapok/c6bcdc26353c827779a99cd0267135392809286f/dokumentumok/a00836c0ee2d2212d5db57c4ecdb19569b8e3df6/letoltes